Kasrils: Vrae oor wapenomkoopgeld bly talm – praag.co.za — 20 jaar jonk!
Bewerings dat Kasrils groot bedrae omkoopgeld van internasionale wapenverskaffers ontvang het, bly egter talm.
Veral die Duitse firma Thyssenkrupp, die konsortium wat die tender om die Suid-Afrikaanse vloot van korvette te voorsien ontvang het, is uitgesonder.
Een aspek het gefokus op Thyssen se uitvoerende hoof Ulrich Scheels se dagboek. Daarin word Kasrils as die enigste skakel na sy baas, die voormalige minister van verdediging, Joe Modise aangeteken.
Een besondere inskrywing lui dat $3 miljoen te min vir Modise en die voormalige aankoophoof Chippy Shaik sou wees. Ongelukkig word daar egter nie gespesifiseer waarvoor die betaling sou gewees het nie.
‘n Brief is in September 1997 onderteken wat 11 lande versoek het om Suid-Afrika in terme van die land se strategiese verdedigingsbehoeftes van inligting te voorsien.
Kasrils het sy volle ondersteuning aan die stap gegee omdat hy glo “heeltemal vir president Mandela vertrou het”.
‘n Bedrag van R26 miljard is vir die hele wapenpakket genoem. Kasrils het gesê hy was teenwoordig by ‘n vergadering waar Joe Modise gesê het die land moet nie weet dat daar so ‘n bedrag genoem is nie.
“Ons wou nie hê die wêreld moet weet dat ons probleme kan ondervind om die fondse in die hande te kry nie,” het Kasrils gesê. Maar na 17 jaar het die syfer blykbaar verdubbel.
By verskeie geleenthede tydens Kasrils se getuienis, moes regter Willie Seriti aan advokaat Simmy Lebala vra om by die kern van sy ondersoek te bly.
“Ek het gedink die adjunk-minister ‘n sekere rol gespeel op ‘n bepaalde vlak. Nou is die advokaat besig met briewe oor [versoeke vir inligting] en [versoeke vir aanbiedinge]. Ek is nie heeltemal seker watter punt Lebala probeer maak nie” het Seriti by een geleentheid opgemerk.
Die advokaat se onvoorbereidheid het kennelik tot Kasrils se voordeel gestrek.
Kasrils wat tydens die omstrede aankope as adjunkminister van verdediging gedien het, het vroeër bewerings verwerp dat hy omkoopgeld ontvang het.
Tydens sy kruisondervraging deur die Departement van Verdediging se regsverteenwoordiger, Jenny Cane, het hy gesê hy is spyt oor niks nie.
Kasrils, wat ook ‘n buitelandse paspoort besit, het vroeër gesê dat hy dr. Wouter Basson ondersteun het en weer aangestel het omdat hy nie die bose apartheid-weermag vertrou het nie.
Kasrils het dit glo gedoen weens Suid-Afrika se verbintenis tot die Kernsperverdrag. Hy was self ten nouste gemoeid met die voorsetting van die biologiese wapenprogram na 1994.
Skrywer praagGepubliseer op 11 Junie 2014 17 Junie 2014 Kategorieë Nuus, Suider-AfrikaSleutelwoord biologiese wapenprogram, Joe Modise, Kommissie van Ondersoek na die Wapentransaksie, Ronnie Kasrils, Thyssenkrupp, Ulrich Scheels, voormalige minister van Intelligensie, Wouter Basson
Vorige Vorige artikel: Gill Marcus probeer walgooi teen negatiewe gradering
Volgende Volgende artikel: Afrikaanse regstudie aan die Universiteit van Johannesburg afgeskaf